**KRITERET E KUALIFIKIMIT**

**1. KRITERET E PËRGJITHSHME TË PRANIMIT/KUALIFIKIMIT**

Kandidati/Ofertuesi duhet të dorëzojë:

1. Një dokument që vërteton se (subjekti juaj):

a)   nuk është në proces falimentimi, (statusi aktiv)

b)   nuk është dënuar për shkelje penale,

c)   nuk është dënuar me vendim të gjykatës së formës së prerë, që lidhet me aktivitetin e profesional,

Kërkesat si më sipër, plotësohen me dorëzimin e Ekstraktit mbi Historikun e Subjektit, të lëshuar nga Qendra Kombëtare e Biznesit, si dhe vetëdeklarimin e subjektit, “Deklaratë mbi Gjendjen Gjyqësore”.

Në rastin kur kandidati/ofertuesi është një organizatë jofitimprurëse, në vend të Ekstraktit mbi Historikun e Subjektit, do të paraqitet vendimi i Gjykatës për regjistrimin si person juridik, sipas Ligjit Nr. 8788, datë 07.05.2001 “Për Organizatat jo Fitimprurëse”.

1. Një dokument që vërteton se (subjekti juaj):

a)      ka plotësuar detyrimet fiskale,

b)     ka paguar të gjitha detyrimet e sigurimeve shoqërore, të lëshuar nga Administrata Tatimore.

Këto kritere (pikat 1,2) duhet të vërtetohen përmes dokumentave të lëshuar jo më parë se tre muaj nga dita e hapjes së ofertës.

Kandidati/Ofertuesi i huaj duhet të vërtetojë se ai i plotëson të gjitha kërkesat e renditura më sipër. Nëse dokumentat e sipërpërmendur nuk lëshohen në shtetin e tyre të origjinës, atëherë mjafton një deklaratë me shkrim. Dokumentat në gjuhë të huaj duhet të shoqërohen me një përkthim të noterizuar në gjuhën shqipe.

Në rastet e bashkimit të operatorëve ekonomikë, çdo anëtar i grupit duhet të dorëzojë dokumentat e lartpërmendur.

Veç kësaj, nëse oferta dorëzohet nga një bashkim operatorësh ekonomikë, duhet të dorëzohen:

**a.**     Marrëveshja e noterizuar sipas së cilës bashkimi i operatorëve ekonomikë është krijuar zyrtarisht;

**b.**   Prokura e posaçme.

**2. KRITERET TEKNIKE TË PËRZGJEDHJES TË SUBJEKTEVE MBËSHTETËSE**

Subjektet mbështetëse, kualifikohen, pasi të kenë përmbushur kriteret e mëposhtme, që Agjencia i vlerëson të nevojshme, për sa kohë që ato janë në përpjesëtim me natyrën dhe përmasat e kontratës dhe jodiskriminuese:

***i) kualifikimi profesional***

* Operatori ekonomik duhet të ketë të paktën një eksperiencë 5 (pesë) vjeçare në ofrimin e sherbimeve në fushën e Teknologjisë së Informacionit. Për plotësimin e kësaj kërkese duhet të paraqesin Ekstraktin Historik të QKB, në të cilin data e rregjistrimit të operatorit ekonomik të provojë plotësimin e kësaj kërkese.
* Operatori ekonomik duhet të ketë si objekt veprimtarie ofrimin e shërbimeve në fushën e Teknologjisë së Informacionit. Për plotësimin e kësaj kërkese duhet të paraqesin Ekstraktin Historik te QKB, në të cilin data e rregjistrimit të operatorit ekonomik të provojë plotësimin e kësaj kërkese.

***ii) aftësia teknike***

1. Dëshmi për furnizimet/shërbimet e ngjashme të kryera gjatë 3 (tre) viteve të fundit: 2013, 2014 dhe 2015, me vlerë jo më pak se 40% e fondit limit. Furnizime/shërbime të ngjashme për këtë procedurë do të konsiderohen shërbimet të cilat përfshijnë në objektin e tyre detyrimisht:

* Zhvillim të aplikacioneve software për nevojat e institucioneve të ngjashme me Agjencinë e Sigurimit të Depozitave në lidhje me primin dhe kompensimin, në teknologjinë .Net dhe SQL Server.

Për të vërtetuar plotësimin e këtij kushti, operatori ekonomik duhet të paraqesë dokumentet e mëposhtme:

* Kur shërbimi është i realizuar me institucione shtetërore/ent publik, Operatori ekonomik do ta vërtetojë duke paraqitur vërtetimin e lëshuar nga Institucioni shtetëror/ent publik për realizimin e kontratës.
* Kur shërbimi është realizuar me subjekte private, Operatori ekonomik do ta vërtetojë këtë me faturën përkatëse tatimore të shitjes, ku shënohen datat, shumat dhe shërbimet e realizuara.

1. Për të provuar kualifikimin profesional, operatorët ekonomik duhet të dorëzojnë:

* Operatori ekonomik duhet të ketë kompetencë gold për Zhvillim Aplikacionesh (Application Development) dhe Integrim Sistemesh (Systems Integration) nga Microsoft. Për të provuar këtë kërkesë duhet të paraqitet çertifikata apo deklarimi zyrtar në faqen web të prodhuesit.
* Operatori ekonomik duhet të ketë kompetencë të paktën silver për Data Center dhe Data Analytics nga Microsoft. Për të provuar këtë kërkesë duhet të paraqitet çertifikata apo deklarimi zyrtar në faqen web të prodhuesit.
* Operatori ekonomik duhet të jetë i çertifikuar me standartin ISO 9001:2008, objekti i të cilit të jetë furnizimi, instalimi dhe mirembajtja e sistemeve të komunikimit. Për të vërtetuar plotësimin e këtij kushti duhet të paraqesë çertifikatën e mësipërme (Nëse nuk është në gjuhën shqipe, çertifikata duhet të përkthehet e të noterizohet).
* Operatori ekonomik duhet të jetë i çertifikuar sipas standardeve ISO/IEC 27001:2013, për sistemin e menaxhimit të sigurisë së informacionit dhe për këtë duhet të paraqesë çertifikatën ISO/IEC 27001:2013. (Nëse nuk është në gjuhën shqipe, çertifikata duhet të përkthehet e të noterizohet).

1. Për të vërtetuar që operatori ekonomik ka kapacitete njerëzore profesionale të mjaftueshme për realizimin në kohë e cilësi të kontratës, për planifikimin dhe manaxhimin me profesionalizëm të punës, duhet të përmbushë kushtet e mëposhtme:

* Vërtetim nga Administrata tatimore ku të ketë të punësuar të paktën 20 punonjës për periudhën Janar - Qershor 2016. Për të vërtetuar këtë kërkesë, operatori ekonomik duhet të paraqesë listëpagesat e sigurimeve shoqërore dhe vërtetimin nga administrata tatimore.
* Operatori ekonomik duhet të ketë të punësuar një menaxher projekti të çertifikuar PMP ose ekuivalent. Menaxheri i projektit duhet të ketë minimumi 10 (dhjetë) vjet eksperiencë pune në fushën e IT-së. Për të vërtetuar këtë kërkesë duhet te paraqitet çertifikata përkatëse dhe CV.
* Operatori ekonomik duhet të ketë të punësuar një ekspert në zhvillimin e sistemeve IT në Sektorin Bankar me mbi 5 (pesë) vjet eksperiencë pune në fushën e IT-së. Për të vërtetuar këtë kërkesë duhet te paraqitet çertifikata përkatëse dhe CV.
* Operatori ekonomik duhet të ketë të punësuar të paktën 4 (katër) punonjës software developer të çertifikuar në platformën .NET, nga të cilët 2 (dy) punonjës duhet të jenë me mbi 4 vjet eksperiencë pune. Për të vërtetuar këtë kërkesë duhet të paraqiten çertifikatat përkatëse dhe CV.
* Operatori ekonomik duhet të ketë të punësuar të paktën 2 (dy) punonjës me mbi 2 vjet eksperiencë pune, të çertifikuar për administrimin e databazës SQL. Për të vërtetuar këtë kërkesë duhet të paraqiten çertifikatat përkatëse dhe CV.
* Operatori ekonomik duhet të ketë të punësuar të paktën 1 (një) punonjës me mbi 4 vjet eksperiencë pune, të çertifikuar (Information Security Manager) për çështje të sigurisë. Për të vërtetuar këtë kërkesë duhet të paraqitet çertifikata përkatëse dhe CV.
* Operatori ekonomik duhet të ketë të punësuar të paktën 1 (një) punonjës me mbi 3 vjet eksperiencë pune, të çertifikuar si specialist serverash windows. Për të vërtetuar këtë kërkesë duhet te paraqitet çertifikata përkatëse dhe CV.

***iii) gjendja ekonomike e financiare***

Operatorët ekonomikë vërtetojnë se zotërojnë kapacitetet ekonomike e financiare për të përmbushur kontratën.

Për të vërtetuar kapacitetet ekonomike e financiare operatorët ekonomikë duhet të dorëzojnë:

1. Xhiroja mesatare vjetore gjatë 3 viteve të fundit (2013-2014-2015) duhet të ketë një vlerë të barabartë ose më të madhe se fondi limit.

Për të vërtetuar plotësimin e këtij kushti, operatori ekonomik duhet të paraqesë dokumentet e mëposhtme:

* Vërtetim të lëshuar nga Administrata Tatimore për xhiron vjetore të 3 (tri) viteve të fundit (2013-2014-2015);
* Kopje të çertifikuara të bilanceve të tre viteve të fundit: 2013, 2014 dhe 2015, të lëshuara nga organet tatimore.

1. Një dokument të gjendjes financiare, të lëshuar jo më parë se 15 ditë nga data e hapjes së ofertës, në një vlerë prej 10% të vlerës së fondit limit të kontratës që prokurohet. Operatori duhet ta vërtetojë këtë gjëndje duke paraqitur dokument/vërtetim, të lëshuar nga institucione finaciare, bankare etj.
2. Një vërtetim që konfirmon shlyerjen e të gjitha detyrimeve të maturuara të energjisë elektrike të kontratave të energjisë që ka operatori ekonomik që është i regjistruar në Shqipëri.

***iv) kapacitetet ligjore***

Operatori ekonomik duhet të jetë i regjistruar në regjistrat përkatës profesionalë ose tregtarë të shtetit në të cilin ata janë themeluar, duke vërtetuar personalitetin e tyre ligjor, për këtë kandidatët duhet të dorëzojnë një kopje të Ekstraktit mbi historikun e subjektit të lëshuar nga Qendra Kombëtare e Biznesit.

Nëse Kandidati/Ofertuesi është i huaj dhe dokumenti i sipërpërmendur nuk lëshohet në shtetin e tyre të origjinës, atëherë mjafton një deklaratë me shkrim. Dokumentat në gjuhë të huaj duhet të shoqërohen me një përkthim të noterizuar në gjuhën shqipe.